SAJTÓKÖZLEMÉNY

**Nemzetközi csomaglogisztika a koronavírus-krízis idején**

**GLS: A hálózatok stabilan működnek**

* **A GLS hálózatai Európa- és Észak-Amerika-szerte tovább működnek**
* **A nemzetközi szállítási vonalak továbbra is összekötik Európa országait**
* **Az új folyamatok lehetővé teszik az érintkezés nélküli kézbesítést**

**Amszterdam, 2020. április 20. A csomagkézbesítő szolgáltatóknak kulcsfontosságú szerepük van a koronavírus-krízisben, mivel elengedhetetlen logisztikai szolgáltatásokkal mozdítják elő az áruk forgalmát. A GLS továbbra is csomagszállítási szolgáltatásokat biztosít a Cégcsoport által lefedett minden országban, Európa- és Észak-Amerika-szerte összekötve a helyi közösségeket ebben a kritikus időszakban.**

„Csomagkézbesítő szolgáltatóként Európa- és Észak-Amerika-szerte segítünk a közösségeknek, hogy továbbra is el legyenek látva árukkal. A jelenlegi európai határlezárások csak a személyek mozgására vonatkoznak, a céljuk a járvány terjedésének megfékezése. Az áruk Európán belüli szabad mozgása nincs korlátozva, bár a határátkelőknél alkalmazott nagyobb mértékű ellenőrzés elmaradásokat és hosszabb szállítási időket eredményezhet” – mondta el Saadi Al-Soudani, Group International MD, GLS.

A GLS vállalatok mindegyike folytatja a csomagok kézbesítését, még a járvány által súlyosan érintett országokban is. Azonban egyes irányítószámok esetében a helyi hivatalos intézkedések miatt korlátozások érvényesülhetnek. A [kézbesítési korlátozásokkal](https://gls-group.eu/EU/en/information-about-corona-virus) kapcsolatos legújabb információk a GLS Cégcsoport weboldalán érhetők el.

„Országos és nemzetközi szinten is akciócsoportokat állítottunk fel. A nemzetközi akciócsoport folyamatosan azon dolgozik, hogy a határokkal és az egyes országokkal kapcsolatos legújabb körülményekhez igazítsa nemzetközi útvonalainkat – mondta el Al-Soudani. „A határokon átnyúló szolgáltatásaink a teljes európai hálózatunkban elérhetők, és a nemzetközi távolsági szállítási vonalaink is stabilak” – tette hozzá.

Mivel jelenleg számos vállalkozás zárva tart, a GLS megkéri a csomagfeladókat, hogy előre jelezzék, nyitva tart-e a címzett és képes-e átvenni a csomagokat. Amennyiben a kézbesítésre nincs lehetőség, a GLS kénytelen visszaszállítani a csomagokat a feladónak, mivel tárolási szolgáltatást nem áll módjában nyújtani.

**Érintkezés nélkül a kézbesítés biztonságáért**

A GLS vállalatok külön eljárásokat vezettek be munkavállalóik, partnereik és a címzettek egészségének védelme érdekében. Ezek közé tartozik, hogy minden országban lehetőséget biztosítunk a címzettek számára az érintkezés nélküli kézbesítésre. Magyarországon rendelkezésre álló lehetőségekről [itt](https://www.facebook.com/GLSHungaryKft/photos/a.130172057663334/497545810925955/?type=3&theater) tájékozódhat.

***GLS Cégcsoport***

A GLS Cégcsoport megbízható, magas minőségű csomagkézbesítési szolgáltatást nyújt több mint 200 000 ügyfélnek, és ezt kiegészítve szállítmányozási és expressz kézbesítési szolgáltatásokat is biztosít. „Minőségben piacvezető a csomaglogisztikában” – ez a GLS vezető irányelve. A GLS Cégcsoport a teljes mértékben a tulajdonában álló, valamint a vele partnerként együttműködő társaságokkal 45 országot fed le, és szerződéses megállapodásokkal biztosítja, hogy szolgáltatásaival a világ összes országát elérje. Közúti hálózatával a GLS egyike Európa vezető csomagszállítási szolgáltatóinak. A Cégcsoport emellett a 100%-os tulajdonában álló leányvállalatokkal rendelkezik Kanadában és az Amerikai Egyesült Államok nyugati partján. A GLS hálózata kb. 70 központi és regionális átrakodási ponttal, valamint kb. 1400 depóval rendelkezik, melyek működését kb. 26 000 kézbesítő szállítójármű és kb. 3500 távolsági járatot végző teherautó segíti. A GLS kb. 19 000 munkavállalót foglalkoztat. A 2018/19-es pénzügyi évben a GLS árbevétele elérte 3,3 milliárd eurót, és 634 millió csomagot kézbesített.

További tájékoztatásért látogasson el a [gls-group.eu](https://gls-group.eu/HU/hu/home) honlapra.